Twee gevonnis wat polisiebeamptes vermoorArgieffoto: SAPD Twee persone, wat beamptes van die eenheid van gesinsgeweld, kinderbeskerming en seksuele oortredings beroof en vermoor het, is in die Johannesburgse hooggeregshof gevonnis. Kapt. Ndivhuwo Mulamu, woordvoerder van die direktoraat van prioriteitsmisdaadondersoeke (die Valke) het gesê die voorval het in September 2015 in Braamfischerville, Soweto, plaasgevind. “Ao Samuel Mchizama (54) en konst. Solly Maluleke (41) het in hul amptelike voertuig gery toe agt swaar gewapende mans, wat pas ŉ drankwinkel in Braamfischerville beroof het, hulle oorval het. Mchizama is op die toneel dood verklaar en Maluleke het met sy aankoms by die hospitaal aan sy beserings beswyk.” Die Valke het vinnig reageer en een van die wegkomvoertuie op die N3 naby Heidelberg voorgekeer. “Twee verdagtes is tydens die gevolglike skietgeveg doodgeskiet. Beamptes het beslag gelê op twee R5-vuurwapens en ammunisie.” Verdere ondersoek het gelei tot die inhegtenisneming van Mxolisi Mazibuko (30) in Meadowlands. Simphiwe Mswane (27), Sthembiso Vincent Khumalo (31) en Mzwakhe Thabethe (34) is ŉ week later in hegtenis geneem ná ŉ verdagte voertuig in Fordsburg, Johannesburg, opgemerk is. Beamptes het ook beslag gelê op ŉ vuurwapen wat positief met die roof en moord verbind kon word. Thabethe en Mswane is later doodgeskiet tydens ŉ skietery met die polisie toe hulle uit aanhouding wou ontsnap. Mazibuko is weer in hegtenis geneem. “Die oorblywende twee is skuldig bevind op twee aanklagte van moord en hulle is twee lewenslange vonnisse opgelê. Hulle is ook tot 15 jaar tronkstraf gevonnis op aanklag van roof met verswarende omstandighede, 15 jaar vir die roof van ŉ vuurwapen, 15 jaar vir die besit van ŉ outomatiese vuurwapen en drie jaar vir die onwettige besit van ammunisie.”